Gautengse polisiestasie beroof(Foto: SAPD/Facebook) Drie verdagtes het in die vroeë oggendure van Woensdag by die Devon-polisiestasie in Gauteng ingestap onder die voorwendsel dat hulle ’n kaping wil aanmeld. In plaas daarvan het hulle die polisiebeamptes aan diens ontwapen en die polisiestasie van tien vuurwapens beroof. Kol. Athlenda Mathe, polisiewoordvoerder, sê lt.genl. Elias Mawela, provinsiale kommissaris, en sy bestuurspan is tans by die polisiestasie waar drie gewere en sewe pistole vanoggend tydens die aanval uit die kluis gesteel is. Die polisie se eenheid vir werknemersgesondheid en -welstand is ook na die polisiestasie ontplooi om beradingsdienste aan die polisiebeamptes aan diens te verskaf. “Die provinsiale kommissaris het maksimum hulpbronne ontplooi in ’n poging om diegene vas te trek wat agter die aanval sit.” Meer besonderhede oor die aanval is nie in dié stadium bekend gemaak nie.